Den 27-årige Nikolaj, hvis efternavn er redaktionen bekendt, er rent mentalt på niveau med en fire-årig og bruger fagter og tegn til at give udtryk for enkle behov, men nu har Esbjerg Kommune fjernet hans ledsageordning med den begrundelse, at "du ikke selvstændigt giver udtryk for, hvad du ønsker at bruge ledsageordningen til".

Den upassende vittighed er i overført betydning blevet til virkelighed for en 27-årig, udviklingshæmmet mand på et kommunalt botilbud i Esbjerg Kommune, efter at sidstnævnte i kølvandet på de store besparelser på det kommunale budget netop har revurderet hans ledsageordning.

Ifølge Esbjerg Kommunes egen fremstilling af sagen i det brev af 12. december 2019, hvor Nikolaj gives afslag på fortsat ledsagelse efter otte år med ledsageordning, er Nikolaj glad for ledsageordningen.

Ordningen bruger han til at komme ud og spise - for han kan ikke selv finde vej, og han er ikke trafiksikker - gå i biografen og i Legoland, til at komme på gåture ved stranden og til at købe julegaver. Ledsageren taler for Nikolaj, når de er ude sammen, og ledsageren må også guide ham til at finde de rigtige penge i pungen, når der skal betales - han kan eksempelvis ikke selv købe billetter. Videre fremgår det, at Nikolaj dog med tegn er i stand til at give udtryk for, at han eksempelvis gerne vil have en burger, og at han selv kan "øse maden op ved buffet". Desuden at han er "høflig" og "meget beskeden".

At Esbjerg Kommune er klar over, at ledsageordningen er vigtig for Nikolaj, fremgår også af brevet:

"Vi er opmærksomme på, at du er glad for ledsageordningen, og at du gør brug af ordningen. Vi er opmærksomme på, at du ikke selvstændigt vil kunne komme til aktiviteter, som har din interesse".

Alligevel er han ikke længere berettiget til ordningen, og den beslutning bunder i henhold til brevet i følgende:

"Vi lægger vægt på, at du ikke selvstændigt giver udtryk for, hvad du ønsker at bruge ledsageordningen til. Vi er opmærksomme på, at det er ledsageren, som kommer med forslag. Vi vurderer, at du ikke efterspørger at komme ud til frit valgte aktiviteter. Vi vurderer derfor, at du ikke er omfattet af personkredsen til ledsageordning".